Татарстанда кыйраәт белгечләрен әзерләү өчен махсус төркем тупланды

	Бүген, Мөхәррәм аеның 1-нче көнендә (20-нче августта), Татарстан мөселманнары Диния нәзарәте башлангычы белән Казанның Галиев мәчетендә Коръәннең ун кыйраәте буенча дәресләр башланды. Дәресләргә барлык таләпләргә җавап биргән 12 хафиз сайлап алынды – алар Коръәнне тулысы белән ятлаучылар һәм гарәп телен яхшы үзләштерүчеләр. Ун кыйраәтне өйрәнү дәресләрен алучы хафизлар арасында Татарстан мөфтие Камил хәзрәт Сәмигуллин да бар.	 Беренче дәрескә килүчеләрне сәламләп, мөфти хәзрәт кыйраәтләрне өйрәнүнең әһәмиятенә тукталып үтте. Татар дин галиме Муса Җаруллаһ Бигиев үзенең “Коръән тарихы” дип исемләнгән китабында болай дип әйтә: “Минем өчен шунысы ачык ки: өммәтебезгә җиткерергә һәм дини мәктәпләрдә укытырга тиешле булган ислам фәннәреннән Коръән уку төрләре фәнен әш-Шатыбиның “әл-Касыйд” һәм Ибн әл-Җәзариның “Тайиб” дәрәҗәсендә укыту тора. Чөнки безне бу дөньяда һәм ахирәттә бәхеткә илтүче ислам диненең нигезе – ул Коръән. Шуңа күрә, безнең бурычыбыз – Коръән белән бәйле булган әйберләрне белергә омтылу”. Муса Бигиев “һәрбер мәдрәсәдә һәр шәкерт иң ким дигәндә шатыбия дәрәҗәсендә булса да кыйраәтләрне белергә тиеш” булуын ассызыклап уза. Шатыбия – җиде кыйраәт буенча китап дигән сүз. Димәк, гади генә бер шәкерт җиде кыйраәтне белергә тиеш дигән сүз.  
	---	
Татарстан Диния нәзарәте

	№ --- | 20.08.2020	


